## Ivace+i gestionarà 29,4 milions d’euros en ajudes directes corresponents al Bo Social Tèrmic de 2024

*** El DOGV publica la resolució per la qual es concedixen les subvencions per a pal·liar la pobresa energètica de 211.300 consumidors vulnerables
* Les persones beneficiàries i l’import corresponent es poden consultar en la web d’Ivace+i**

Ivace+i, dependent de la Conselleria d’Innovació, Indústria, Comerç i Turisme, gestionarà un total de 29.457.123,05 euros en subvencions del Bo Social Tèrmic corresponents a l’exercici 2024, destinades a 211.300 beneficiaris.

El *Diari Oficial de la Generalitat Valenciana* (DOGV) ha publicat la resolució de concessió directa d’ajudes destinades a pal·liar la pobresa energètica en consumidors vulnerables, en el marc del programa Bo Social Tèrmic de 2024; en concret, es tracta d’aquelles persones que, en data 31 de desembre de 2023, tenien la condició de beneficiàries del bo social d’electricitat, segons la informació facilitada per les comercialitzadores.

La consellera d’Innovació, Indústria, Comerç i Turisme, i presidenta de l’Ivace+i, Marián Cano, ha destacat “la sensibilitat i protecció del Consell amb els consumidors vulnerables mitjançant la gestió i el pagament d’estes ajudes que estan millorant la qualitat de vida i el benestar d’aquelles persones que més ho necessiten”.

**Consulta beneficiaris**

El DOGV arreplega també l’enllaç  en el qual totes aquelles persones que consideren que poden ser beneficiàries del Bo Social Tèrmic de 2024 consulten si estan incloses i l’import que els correspon, i que ja es troba disponible en la pàgina web d’Ivace+i.

De manera complementària, la concessió del Bo Social Tèrmic es comunicarà a les persones beneficiàries mitjançant correu postal.

Els consumidors beneficiaris podran renunciar al cobrament de la subvenció fins al 20 de maig de 2025, comunicant la seua decisió a través d’algun dels mitjans següents: correu electrònic, enviant annexada la documentació a l’adreça següent: bonosocialtermico.ivace@ivace.gva.es; a través de carta dirigida a l’Ivace, o bé mitjançant la bústia digital, presentant la documentació en qualsevol oficina de Correus digitalitzada, després de la recepció de la carta informativa.

Cal recordar que la quantia que percebrà cada persona beneficiària ve determinada pel seu grau de vulnerabilitat, així com per la zona climàtica a on es troba la vivenda.

El pagament de les ajudes es realitzarà d’una sola vegada i s’efectuarà mitjançant transferència al compte bancari de les persones beneficiàries que hagen facilitat els comercialitzadors de referència del mercat elèctric.

**Ivace+i, organisme gestor**

El Bo Social Tèrmic és un programa de concessió directa d’ajudes destinades a pal·liar la pobresa energètica en persones consumidores vulnerables, quant a energia destinada a usos tèrmics, com, per exemple, calefacció, aigua calenta sanitària o cuina, que des de 2020 tramiten les comunitats autònomes que prèviament hagen sol·licitat els fons al Govern central.

Ivace+i és l’organisme de la Generalitat responsable de la gestió i el pagament anual d’estes subvencions, amb 171.539 beneficiaris en l’exercici 2020, 161.457 en 2021, 173.149 en 2022 i 188.011 en 2023.

Fecha: 09/04/2025